A bonyhádi evangélikus filia elválása a majosi anyaegyháztól

1816. május 7.

Alább is megírattak, a Bonyhádon lakozó és Augustana[[1]](#footnote-2) vallást tartó Lakosoknak, a T. N.[[2]](#footnote-3) Vármegyére, az eránt, hogy nékiek az Isteni Szolgálatnak gyakorlása végett, a már az általak felépített Prédikátor Házba, állandos Prédikátornak bé is hozatására és tartására engedelem és Szabadság adattasson, béadott könyörgő Levelére, és ennek következésében érkezett kegyes végzésre ezen, folyó 1816. Esz. Sz. György Hava 16. nap[[3]](#footnote-4) Bonyhádon öszvegyülekezvén, T. N. Nztes[[4]](#footnote-5) Bonyhádi Perczel Ádám és B[[5]](#footnote-6). Perczel Lajos Tbla Bíró[[6]](#footnote-7) Uraknak, T[[7]](#footnote-8). Bonyhádi Kliegl Ignác Úrnak részéről Khern Mihály Tiszttartó, a Majosi Aug[[8]](#footnote-9) Vallást tartó Prédikator Tisz[[9]](#footnote-10). Gereb Péter Uraknak jelenlétekben, nem különben Bonyhád Mezővárosa Bírájának Nusser Péternek, Bonyhádi Város Jegyzőjének Pirkner Mihálynak, Bekes Ádám, Roth Fülöp, Pluman Henrik és Hochstädt Henrik Esküdteknek, úgy szinte a Bonyhádi Augustana Vallást tartó lakosok Elöljáróinak Lohn Péternek, és Arndt Henriknek és Közembereknek Felde Henriknek, Roth Keresztélynek, Beck Györgynek, Bauer Györgynek, Pirk Andrásnak, Lorsek Konrádnak, Schuchman Jakabnak, Reining Péternek, Lotz Bálintnak, Schäfer Mihálynak, Reinvald Mátyásnak, Hess Jánosnak, Schvarzer Ádámnak, Schmidt Jánosnak, Czig Jánosnak, Potzner Ádám, Potzner János, Kirchner Henriknek, Spies Lőrincnek, Speier Márton, Plum Bálint, Bernhárd Péter, Fröhlich Henrik, Rüll Vilhelm, Mülner Konrád, Taubert Ádám, ifjabb Fröhlich János, Gehring Konrád, Jekl János, és Gehring Jánosnak jelenlétekben, a kiküldöttségünknek okát eleikbe terjesztetvén, mivelhogy az esedező Levélbe a könyörgők a Prédikator Háznak általak lett felépíttetését a Majosi Tiszteletes Prédikator Úrral, mint az Anya Eklézsia Lelkipásztorával tett egyezést, említették volna, arra való nézve legelsőben is szükségesnek tartotta ezen Deputao[[10]](#footnote-11), hogy azt megvizsgálja, ha vajon a Prédikator számára, a T. N. Vármegye engedelme mellett felépítetett Ház úgy vagyon-e elkészítve, amint a könyörgő Levélhez kapcsolt Plánumba[[11]](#footnote-12) előadatott. A háznak tehát megszemlélése után tapasztaltuk, hogy ezen, ház tökéletesen a plánum szerint építtetett fel, és igen kevés héjával oly karba hozattatott immár, hogy az egy Prédikátornak becsületes Lakásául szolgálhat.

Azután a jelenlevő Majosi Prédikator Tisz[[12]](#footnote-13). Gereb Péter Urat az eránt, ha vajon a könyörgőkkel, mint azelőtt a Majosi Anya Ecclesiahoz tartozó filiával[[13]](#footnote-14) a nékie járandó Jövedelmekről általában megegyezett-e, és így azon könyörgő filialis Ecclesián legyen-e további keresete, a Jelenlévők előtt megkérdezvén, említett Tiszteletes Gereb Péter Úr nem csak hogy azon a könyörgő filialisokkal tett Egyezésnek tökéletes valóságát és mindenekbe lett kielégittetését felesmérte volna, sőt azon általa aláírott és a könyörgőkkel tett egyezést, a Deputao előtt solennisálta[[14]](#footnote-15) is, és ez által a könyörgők ellen fermálhato minden nemű keresetérül nyilvánságosan lemondván, Szabadságot, engedelmet és hatalmat adott, hogy a könyörgők a Majosi anya Ecclesiatól elválván, magoknak tetszések szerint, a felsőbbség engedelminek hozzájárulásával Prédikátor fogadhassanak, és az Isteni Szolgálatot, mint Anya Ecclesia gyakorolhassák.

Továbbá előhozván a könyörgő Levélhez kapcsolt és a könyörgők által a jövendőbéli Prédikátorjoknak kiszabott füzetésének feljegyzését, hogy világosan kifejezhessük, és által láthassuk, ha vajon ezen Újonnan béhozandó Prédikátornak tartása által, a könyörgők felettébb nem terheltetnek e meg, előadattuk magunknak ezen Predikatori Conventioból[[15]](#footnote-16) minden párra esendő mennyiséget.

Ebből tehát tapasztaltuk, hogy a Bonyhádi Augustana vallást tartó könyörgők, és jelesen Sessios[[16]](#footnote-17) gazdák és házas Zsellérek 188 1/2, a házatlan Zsellérek pedig 22 1/2 párból álljanak, és így a fenn érdeklett Prédikátori fizetésre

minden Sessio és házas Zsellér egy pártól számlálván 1 f[[17]](#footnote-18). 30 xr[[18]](#footnote-19).

házatlan Zsellérek pedig egy pártól 1 fkat[[19]](#footnote-20)

tartoznék füzettetni.

Azon kívül minden sessios gazda és házas zsellér egy pártól

búzát és rozsot 34 iccét[[20]](#footnote-21)

házatlan zsellérnek párja 17 iccét

kukoricát a Sessios Gazda és házas zselléreknek párja 8 iccét

házatlan zselléreknek párja 4 iccét

Bort a Sessios gazda és házas zselléreknek párja 4 iccét

házatlan zselléreknek párja 2 iccét

főzeléket pedig minden pár egy meszölt[[21]](#footnote-22) fog adni

Valamint tehát ezen, Prédikátori Tartásból való tehernek elviselésére az általunk megkérdeztetett könyörgők egy szívvel és egy lélekkel szívesen is ajánlottak, is magokat és maradékit, csak hogy az Isteni Szolgálatot helyekbe gyakorolhassák, kötelezték, szinte úgy ezen és Deputao is által látta, hogy ezen Prédikátortartásának terhét, az esedezők könnyen elszívelhetik, és ezen Prédikátori tartásnak önként lett felvállalása a könyörgőknek megterheltetésekre nem fog válni.

Azért is ezen kiküldetett Deputatio is nem csak a Prédikátori tartásnak a népség mennyiségének tekéntetébül való szükségét is meggyőzettetett, hanem a T. Nvármegyénél[[22]](#footnote-23) is könyörög, hogy az Isteni Szolgálat gyakorlása miatt, a könyörgőket, a Prédikátor béhozatására való engedelemmel kegyesen megvigasztalni méltóztasson.

Szekszárd (Szexard) die 7. May 1816.[[23]](#footnote-24)

Csapó Pál fő Noth[[24]](#footnote-25) mint Undeputatus[[25]](#footnote-26)

Nunkovits Ferenc mp[[26]](#footnote-27) Tábla Bíró mint Deputatus

Hajós Sámuel mp Fő Ügyész

Magyary Kossa Sámuel mp T. N. Tolna Vgye Fő. Sz. Bírája[[27]](#footnote-28)

Jelzet: MNL TML IV.1.b. No. 3:60/1816. Eredeti.

Megjegyzés: Az akta tartalmaz egy, a bonyhádi evangélikusokról készített névjegyzéket, melybe a hívek a vagyoni helyzetük alapján: telkes jobbágyként, házas illetve házatlan zsellérként kerültek. Összesítésként megadja az evangélikusok létszámát és a házaspárok számát is. Ugyancsak megtalálható a templomépítés anyag- és költségkimutatása, valamint a tiszteletesnek ajánlott éves bér összegéről szóló irat is.

1. ágostai hitvallású evangélikus [↑](#footnote-ref-2)
2. T. N.: Tekintetes Nemzetes [↑](#footnote-ref-3)
3. 1816. Esz. Sz. György Hava 16. nap: 1816. április 16. [↑](#footnote-ref-4)
4. T. N. Nztes: Tekintetes Nemes Nemzetes [↑](#footnote-ref-5)
5. B.: Bonyhádi [↑](#footnote-ref-6)
6. Tbla Bíró: táblabíró [↑](#footnote-ref-7)
7. T.: Tekintetes [↑](#footnote-ref-8)
8. Aug.: ágostai, evangélikus [↑](#footnote-ref-9)
9. Tisz.: tiszteletes [↑](#footnote-ref-10)
10. Deputao: deputatio, kiküldöttség [↑](#footnote-ref-11)
11. Terv [↑](#footnote-ref-12)
12. Tisz.: tiszteletes [↑](#footnote-ref-13)
13. leányegyház [↑](#footnote-ref-14)
14. ünnepélyesen elfogadta [↑](#footnote-ref-15)
15. szerződés [↑](#footnote-ref-16)
16. telkes [↑](#footnote-ref-17)
17. f.: forint [↑](#footnote-ref-18)
18. xr.: krajcár [↑](#footnote-ref-19)
19. fkat: forintokat [↑](#footnote-ref-20)
20. 1 icce 0,7-0,8 l [↑](#footnote-ref-21)
21. meszely kb. 0,35-0,4 l [↑](#footnote-ref-22)
22. T. Nvármegyénél: Tekintetes Nemes Vármegyénél [↑](#footnote-ref-23)
23. die 7. May 1816: 1816. május 7. napján [↑](#footnote-ref-24)
24. Noth.: nótárius [↑](#footnote-ref-25)
25. első kiküldött, elnök [↑](#footnote-ref-26)
26. mp:manu propria [↑](#footnote-ref-27)
27. Sz. Bírája: szolgabírája [↑](#footnote-ref-28)